|  |  |  |  |
| --- | --- | --- | --- |
|  |  | Logo PIOP bold-01 - EL |  |

**ΔΕΛΤΙΟ ΤΥΠΟΥ**

***Εγκαίνια της περιοδεύουσας έκθεσης***

***«Οι αμέτρητες όψεις του Ωραίου»***

***στο Μουσείο Ελιάς και Ελληνικού Λαδιού****,* ***στη Σπάρτη***

***Σάββατο 17 Φεβρουαρίου, ώρα 12:00***

Την έκθεση «Οι αμέτρητες όψεις του Ωραίου» εγκαινιάζει ο Πρόεδρος της Δημοκρατίας κύριος **Προκόπιος Παυλόπουλος**, το Σάββατο 17 Φεβρουαρίου (ώρα 12:00), στο Μουσείο Ελιάς και Ελληνικού Λαδιού, στη Σπάρτη. Πρόκειται για τον πρώτο σταθμό της περιοδεύουσας έκθεσης του Εθνικού Αρχαιολογικού Μουσείου (ΕΑΜ), η οποία στη συνέχεια θα μεταφερθεί στο Μουσείο Αργυροτεχνίας (Ιωάννινα) και στο Μουσείο Μαρμαροτεχνίας (Τήνος) του Δικτύου Μουσείων του Πολιτιστικού Ιδρύματος Ομίλου Πειραιώς (ΠΙΟΠ).

Η περιοδεύουσα έκθεση ακολουθεί το σκεπτικό της ομότιτλης μεγάλης περιοδικής έκθεσης, που θα εγκαινιαστεί τον Μάιο στο Εθνικό Αρχαιολογικό Μουσείο. Η έκθεση «Οι αμέτρητες όψεις του ωραίου» επιδιώκει να καταγράψει τη συνεχή προσπάθεια του ανθρώπου, στο πέρασμα των αιώνων, να αναζητήσει το Ωραίο και να το εντάξει στην καθημερινότητά του, αποτυπώνοντάς το σε έργα τέχνης, αντικείμενα καλλωπισμού και σκεύη καθημερινής χρήσης.

Στο πλαίσιο της διετούς συνεργασίας του ΕΑΜ με το ΠΙΟΠ, επιλέχθηκαν σαράντα αρχαιότητες από τις Συλλογές του ΕΑΜ, που χρονολογούνται από τους προϊστορικούς έως και τους ρωμαϊκούς χρόνους, αρκετές από τις οποίες παρουσιάζονται για πρώτη φορά στο κοινό και συνιστούν σύντομα σχόλια-αναφορές σε κάποιες από τις όψεις του Ωραίου. Το κριτήριο επιλογής τους βασίστηκε στις θεματικές των μουσείων του ΠΙΟΠ, που θα φιλοξενήσουν την περιοδεύουσα έκθεση. Έτσι, στη Σπάρτη προβάλλεται ο καλλωπισμός του σώματος με έλαια και αρώματα, στα Ιωάννινα θα πρωταγωνιστούν τα περίτεχνα κοσμήματα, ενώ στην Τήνο θα αναδεικνύονται μαρμάρινα έργα του Κυκλαδικού πολιτισμού.

Ένα αγαλμάτιο της θεάς Αφροδίτης πλαισιωμένης από φτερωτούς Έρωτες καλωσορίζει τον επισκέπτη της έκθεσης, ο οποίος αφού περιηγηθεί στις ενότητες με τα κυκλαδικά ειδώλια, τα χρυσά κοσμήματα και την κεραμική, θα έχει την ευκαιρία να γνωρίσει συνταγές μυροπωλών της αρχαιότητας. Ξεχωριστή θέση στην έκθεση της Σπάρτης κατέχουν η πινακίδα Γραμμικής Β γραφής με το ιδεόγραμμα του ελαίου, μυκηναϊκοί ψευδόστομοι αμφορείς, καθώς επίσης αγγεία που εικονογραφούν την ομορφιά θεών και ανθρώπων και προορίζονταν για τη φύλαξη αρωμάτων και αρωματικών ελαίων.

Ειδική σήμανση στη μόνιμη συλλογή του Μουσείου Ελιάς και Ελληνικού Λαδιού συμβάλλει ώστε ο επισκέπτης να κατανοήσει τη νοηματική συνάφεια μεταξύ των αρχαιοτήτων του ΕΑΜ και των μόνιμων εκθεμάτων του Μουσείου.

Απώτερος στόχος της συνεργασίας μεταξύ του ΕΑΜ και του ΠΙΟΠ είναι οι εκθέσεις αυτές στην ελληνική περιφέρεια να λειτουργήσουν ως «δορυφόροι» του πρώτου μουσείου της χώρας, δίνοντας τη δυνατότητα στις τοπικές κοινωνίες να απολαύσουν έργα-τεκμήρια του αρχαιοελληνικού πολιτισμού από τις μοναδικές συλλογές του Εθνικού Αρχαιολογικού Μουσείου.

Η περιοδεύουσα έκθεση «Οι αμέτρητες όψεις του Ωραίου» εντάσσεται στις δράσεις του Ευρωπαϊκού Έτους Πολιτιστικής Κληρονομιάς 2018.

Διάρκεια έκθεσης: **18 Φεβρουαρίου έως 15 Απριλίου 2018**

Με τη στήριξη του Δήμου Σπάρτης



Λεζάντες φωτογραφιών:

Εικ.1 Αττική ερυθρόμορφη πυξίδα (425 π.Χ.)

© ΕΑΜ/ΤΑΠ (Φωτογράφος Ε. Γαλανόπουλος)

Εικ.2 Αττικός ερυθρόμορφος κωδωνόσχημος κρατήρας (4ος αι. π.Χ.)

© ΕΑΜ/ΤΑΠ (Φωτογράφος Ε. Μίαρη)

Εικ.3 Ερυθρόμορφη όλπη από το Μόδι Λοκρίδας (440 π.Χ.)

© ΕΑΜ/ΤΑΠ (Φωτογράφος Σ. Μαυρομμάτης)

Εικ.4 Φυλλόσχημη πινακίδα Γραμμικής Β Γραφής από την Πύλο (περίπου το

1200 π.Χ.) © ΕΑΜ/ΤΑΠ (Φωτογράφος Σ. Μαυρομμάτης)

Εικ.5 Πήλινο αγαλμάτιο της θεάς Αφροδίτης (2ος/1ος αι. π.Χ.)

© ΕΑΜ/ΤΑΠ (Φωτογράφος Σ. Μαυρομμάτης)

Εικ.6 Ζεύγος χρυσών ενωτίων (8ος αι. π.Χ.)

© ΕΑΜ/ΤΑΠ (Φωτογράφος Σ. Μαυρομμάτης)

Εικ.7 Μαρμάρινο κυκλαδικό ειδώλιο γυναικείας μορφής παραλλαγής Σπεδού

(2880-2300 π.Χ.) © ΕΑΜ/ΤΑΠ (Φωτογράφος Σ. Μαυρομμάτης)

Εικ.8 Αφίσα της έκθεσης «Οι αμέτρητες όψεις του Ωραίου»